รายงานเกี่ยวกับการฟื้นฟูบูรณะบริเวณต่างๆ ในพม่า ที่ประสบภัยจากพายุ Nargis
องค์การสหประชาชาติมีรายงานออกมาเมื่อเร็วๆ นี้เกี่ยวกับการฟื้นฟูบูรณะบริเวณต่างๆ ในพม่าที่ประสบภัยจากพายุ Nargis เมื่อปีค.ศ. 2008
แม้รายงานจะกล่าวว่า ได้มีความก้าวหน้าในเรื่องการพัฒนาเด็กและการรักษาสุขภาพ แต่ชุมชนต่างๆ ในบริเวณดินดอนสามเหลี่ยมลุ่มแม่น้ำอิรวดี ยังประสบปัญหาในเรื่องการดำรงชีพและการฟื้นฟูบูรณะที่พักอาศัยที่ถูกพายุทำลาย รายงานของสหประชาชาติ ประเมินการฟื้นฟูบูรณะบริเวณดินดอนสามเหลี่ยมลุ่มแม่น้ำอิรวดี ในช่วงเวลาไม่ถึงสองปี หลังจากที่บริเวณดังกล่าวประสบภัยพิบัติจากพายุNargisไปในทางที่ดี พายุ Nargis โหมกระหน่ำพม่าเมื่อเดือนพฤษภาคม ปีค.ศ. 2008 ทำให้มีผู้เสียชีวิต และสูญหายไปมากถึง140,000 คน มากกว่าสองล้านคน ประสบภัยจากพายุลูกนี้ไม่ลักษณะใดก็ลักษณะหนึ่งการสูญเสียโดยรวมนั้น ประมาณกันไว้ว่า มากกว่าสี่พันล้านดอลล่าร์ สมาคมประชาชาติเอเชียตะวันออกเฉียงใต้ หรือ ASEANรัฐบาลทหารของพม่า และสหประชาชาติ ได้ร่วมกันจัดตั้งกลุ่มแกนกลางไตรภาคีขึ้นมาเพื่อประเมินความเสียหาย และประสานงานการฟื้นฟูบูรณะ การสำรวจผลงานครั้งล่าสุด ของกลุ่มไตรภาคีครอบคลุม1400ครัวเรือน โดยให้ความสนใจเป็นพิเศษ แก่กลุ่มผู้ที่ต้องการความช่วยเหลือมากที่สุดอย่างเช่น ครอบครัวที่ไม่มีพื้นที่ทำมาหากิน และที่มีผู้หญิงเป็นหัวหน้าครอบครัว ผลการสำรวจชี้ให้เห็นว่า มีเด็กเล็กเสียชีวิตน้อยลงและโภชนาการของเด็กดีขึ้น รวมทั้งโอกาสที่จะได้เข้ารับบริการรักษาพยาบาล และการมีน้ำสะอาดสำหรับใช้ แต่นาย Esben Harboeผู้ช่วยพิเศษในสำนักงานผู้ประสานงาน ของสหประชาชาติในพม่า กล่าวว่าแม้จะมีความก้าวหน้า แต่ก็ยังมีงานที่ต้องทำกันอีกมาก เจ้าหน้าที่สหประชาชาติในพม่ากล่าวว่าข้อความสำคัญของรายงานคือ มีความก้าวหน้าให้เห็น แต่ก็ยังมีงานต้องทำกันอีกมากโดยเฉพาะในเรื่องการดำรงชีพ และที่พักอาศัย และว่าผู้ตอบแบบสอบถามระบุว่า ทั้งสองเรื่องนี้เป็นเรื่องที่ยังต้องขอความช่วยเหลืออยู่ต่อไป ผลการสำรวจครั้งนี้พบว่าครึ่งหนึ่งของที่พักอาศัยที่ได้สำรวจนั้น ปลอดภัยสำหรับการพำนักอาศัย แต่มากกว่า 80% เห็นว่าคุณภาพของบ้านที่อยู่เวลานี้ ไม่ดีเท่าบ้านที่เคยอยู่ก่อนมีพายุ เจ้าหน้าที่สหประชาชาติผู้นี้กล่าวว่าบริเวณดินดอนสามเหลี่ยมลุ่มแม่น้ำอิรวดี ที่ประสบภัยยังขาดการพัฒนา และยังมีความยากจน แผนการฟื้นฟูบูรณะของกลุ่มไตรภาคี เรียกร้องความช่วยเหลือมูลค่า690ล้านดอลล่าร์ แต่เจ้าหน้าที่บรรเทาทุกข์ให้ความเห็นไว้ด้วยว่าถ้าจะฟื้นฟูบูรณะ บริเวณดินดอนสามเหลี่ยมนี้กันอย่างจริงจัง และสมบูรณ์แล้วละก็จะต้องได้รับการช่วยเหลือ จากนานาชาติเพิ่มขึ้นอีกมากอย่างแน่นอน